### Likumprojekta “Grozījums Publiskas personas finanšu līdzekļu un mantas izšķērdēšanas novēršanas likumā” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Likumprojekts “Grozījums Publiskas personas finanšu līdzekļu un mantas izšķērdēšanas novēršanas likumā” (turpmāk – Likumprojekts) ir izstrādāts ar mērķi – pilnveidot un uzlabot publiskas personas kapitālsabiedrību, kapitālsabiedrību, kurā publiskas personas daļa pamatkapitālā atsevišķi vai kopumā pārsniedz 50 procentus, kā arī kapitālsabiedrību, kurā vienas vai vairāku vai publiskas personas kapitālsabiedrību daļa pamatkapitālā atsevišķi vai kopumā pārsniedz 50 procentus (turpmāk – kapitālsabiedrība) dāvināšanas (ziedošanas) darījumu vērtēšanas procesu.Likumprojekts paredz pilnveidot finanšu ministra vai finanšu ministra un attiecīgās atvasinātās publiskās personas orgāna[[1]](#footnote-2) atļauju par kapitālsabiedrību dāvinājumu (ziedojumu) veikšanu izvērtēšanas procesu, iesaistot šajā procesā attiecīgās nozares ministru un Pāresoru koordinācijas centru (turpmāk – PKC).Likumprojekts noteic, ka kapitālsabiedrībai, veicot dāvinājumu (ziedojumu), papildus publiskas personas vai publiskas personas kapitālsabiedrībai piederošo kapitāla daļu turētāja piekrišanai ir jāsaņem arī attiecīgā nozares ministra piekrišana un PKC atzinums.Likums stājas spēkā 2020.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts pēc Finanšu ministrijas (turpmāk – FM) iniciatīvas, nodrošinot dāvināšanas (ziedošanas) procesa caurskatāmību, atklātību, t.sk. nosakot skaidrāku regulējumu dāvinājumu (ziedojumu) izvērtēšanas un piešķiršanas procesā, paredzot paplašināt lēmuma pieņemšanā iesaistīto personu loku, tādejādi pieņemto lēmumu vērtējot no vairākiem aspektiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts paredz nodrošināt pilnvērtīgāku publiskas personas vai publiskas personas kapitālsabiedrību dāvinājumu (ziedojumu) darījumu vērtēšanas procesu, paplašinot lēmuma pieņemšanā iesaistīto personu loku.Dāvināšanas (ziedošanas) politikas īstenošana ir sociāla nepieciešamība, kā arī atbalsta sniegšana kādai noteiktai mērķa auditorijai, kuru ir apzinājusi un definējusi konkrētā organizācija.Saskaņā ar Publiskas personas finanšu līdzekļu un mantas izšķērdēšanas novēršanas likuma (turpmāk – Likums) 10.panta otrajā daļā noteikto, kapitālsabiedrība Likuma 11. un 12.panta noteiktajā kārtībā finanšu līdzekļus un mantu drīkst dāvināt (ziedot), ja vienlaikus pastāv šādi nosacījumi:1) dāvinājums (ziedojums) paredzēts kultūras, mākslas, zinātnes, izglītības, sporta, vides vai veselības aizsardzības, kā arī sociālās palīdzības veicināšanai;2) pastāv iespēja kontrolēt dāvinājuma (ziedojuma) izlietošanu;3) attiecīgā kapitālsabiedrība dāvināšanas (ziedošanas) brīdī ir samaksājusi valstij vai pašvaldībai visus nodokļus un darbiniekiem izmaksājusi algas;4) attiecīgā kapitālsabiedrība iepriekšējā pārskata gadā ir strādājusi ar peļņu.Saskaņā ar Likuma 11.panta pirmo un otro daļu kapitālsabiedrība dāvināšanai (ziedošanai) drīkst atvēlēt ne vairāk par 20 procentiem no iepriekšējā pārskata gada peļņas un, ja atsevišķa dāvinājuma (ziedojuma) summa nepārsniedz 1 500 euro, lēmumu par dāvinājuma (ziedojuma) piešķiršanu pieņem attiecīgās kapitālsabiedrības izpildinstitūcija.Savukārt saskaņā ar Likuma 11.panta trešās daļas 1. un 3.punktu, ja kapitālsabiedrības atsevišķa dāvinājuma (ziedojuma) summa pārsniedz 1 500 euro vai kalendārajā gadā viena dāvinātāja (ziedotāja) veikto dāvinājumu (ziedojumu) kopsumma vienam dāvinājuma (ziedojuma) saņēmējam pārsniedz 1 500 euro, dāvinājumu (ziedojumu) drīkst piešķirt tikai ar finanšu ministra atļauju vai attiecīgās atvasinātās publiskās personas orgāna atļauju.Lai kapitālsabiedrība saņemtu finanšu ministra vai finanšu ministra un attiecīgās atvasinātās publiskās personas orgāna atļauju, tai vispirms jāsaņem publiskai personai vai publiskas personas kapitālsabiedrībai piederošo kapitāla daļu turētāja piekrišana un PKC atzinums. PKC atzinumu ir nepieciešams saņemt Likuma 11.panta trešās daļas 1. un 3.punkta gadījumā. PKC iesaiste kapitālsabiedrību dāvinājuma (ziedojuma) darījuma izvērtēšanā, sniedzot atzinumu (viedokli), ļaus pilnīgāk un vispusīgāk izvērtēt kapitālsabiedrību dāvinājuma (ziedojuma) darījumus. PKC ir iespēja dažādu kapitālsabiedrību dāvinājumu (ziedojumu) darījumus vērtēt kopsakarā, kā arī PKC kā kapitālsabiedrību uzraugs var sekmēt lietderīgāku dāvinājumu (ziedojumu) izlietojumu, kā arī iegūt informāciju par tā faktisko izlietojumu.Likumprojekts papildināts, nosakot, ka turpmāk, lai kapitālsabiedrība saņemtu finanšu ministra vai finanšu ministra un attiecīgās atvasinātās publiskās personas orgāna atļauju, tai jāsaņem attiecīgas nozares ministra piekrišana par dāvinājuma (ziedojuma) darījuma veikšanu.Nozares ministra iesaiste kapitālsabiedrību dāvinājuma (ziedojuma) vērtēšanas procesā, ļaus izvērtēt konkrētā kapitālsabiedrības dāvinājuma (ziedojuma) aktualitāti un nepieciešamību.Saskaņā ar Likuma 10.panta trešo daļu dāvinājums (ziedojums) šā Likuma izpratnē ir publiskas personas vai kapitālsabiedrības finanšu līdzekļu vai mantas bezatlīdzības nodošana publiskas personas īpašumā.Likuma 1.pants noteic, ka publiskas personas finanšu līdzekļi un manta ir jāizmanto likumīgi un atbilstoši iedzīvotāju interesēm, novēršot to izšķērdēšanu un nelietderīgu izmantošanu, t.i., ar tiem drīkst rīkoties tikai atbilstoši normatīvajos aktos paredzētajiem mērķiem, kā arī atbilstoši normatīvajos aktos noteiktajai kārtībai. |
| 3. | Projekta izstrādē iesaistītās institūcijas un publiskas personas kapitālsabiedrības | Par projekta izstrādi atbildīgā institūcija ir FM.Tiesiskā regulējuma pilnveidošanā iesaistīts PKC, lai nodrošinātu vispusīgu faktiskās situācijas izvērtējumu. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais tiesiskais regulējums skar kapitālsabiedrību dāvināšanas (ziedošanas) darījumu izvērtēšanas procesu, tieši neskarot sabiedrības mērķa grupas. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta pieņemšana neatstāj ietekmi uz tautsaimniecību.Likumprojekts nerada papildu administratīvo slogu, jo tiek saglabāti šobrīd spēkā esošie dāvināšanas (ziedošanas) noteikumi. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Likumprojekta izstrādi 2019.gada 29.jūlijā ievietota Finanšu ministrijas tīmekļa vietnē sadaļā “Sabiedrības līdzdalība”:<https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project585>Likumprojekts publicēts 2019.gada 29.jūlijā Ministru kabineta tīmekļa vietnē sadaļā “Sabiedrības līdzdalības iespējas”: <http://www.mk.gov.lv/lv/content/ministru-kabineta-diskusiju-dokumenti>Sabiedrības pārstāvjiem ir dota iespēja līdzdarboties Likumprojekta izstrādē, rakstveidā sniedzot viedokļus par Likumprojektu, kā arī būs iespēja sniegt viedokļus par Likumprojektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvjiem ir dota iespēja līdzdarboties Likumprojekta izstrādē, sniedzot viedokļus par Likumprojektu, par kura izstrādi informācija ir publicēta Finanšu ministrijas un Ministru kabineta tīmekļa vietnē. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī ievietojot to bezmaksas normatīvo aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nozaru ministrijas, PKC. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz veidot jaunas institūcijas, reorganizēt vai likvidēt esošās institūcijas.Likumprojekta izpilde tiks nodrošināta esošo cilvēkresursu un finanšu resursu ietvaros. |
| 3. | Cita informācija | Nav. |

Finanšu ministrs J. Reirs

Kalvāne, 67095526

Gundega.Kalvane@fm.gov.lv

1. Saskaņā ar Valsts pārvaldes likuma 1.pantā noteikto:

atvasināta publiska persona - pašvaldība vai cita ar likumu vai uz likuma pamata izveidota publiska persona. Tai ar likumu piešķirta sava autonoma kompetence, kas ietver arī sava budžeta veidošanu un apstiprināšanu. Tai var būt sava manta;

publiskas personas orgāns - iestāde vai amatpersona, kuras kompetence un tiesības tieši paust publiskas personas tiesisko gribu ir noteiktas attiecīgās publiskās personas juridiskajā pamataktā vai darbību reglamentējošajā likumā. [↑](#footnote-ref-2)